Hadia Tajik (Arbeiderpartiet), 2018-01-31:
Me har fått ei utvida regjering, og då er det på sin plass å gratulera. Eg ønskjer nye og tidlegare statsrådar lykke til. Dei har eit viktig arbeid for landet framfor seg. Så må eg innrømma at eg vart litt glad då eg kunne lesa i Jeløya-plattforma at den første store utfordringa som regjeringa omtalar, er å få fleire i arbeid. Det vert varsla at dei skal ha ein inkluderingsdugnad for å få fleire i jobb, og eg ser fram til at desse formuleringane vert fylte med konkrete tiltak og forslag om korleis ein skal oppnå desse måla. Det har veldig mykje å seia om tiltaka berre går ut på å stilla krav til folk om at dei må ut i jobb, eller om dei klarer å kombinera det å stilla krav, ha forventningar, med det å stilla opp, slik som Arbeidarpartiet ønskjer. På same måten har det noko å seia for Noreg om valfridom for eldre betyr ei betre finansiering og bygging av sjukeheimar og rehabilitering av dei som me har, slik som Arbeidarpartiet vil, eller om det betyr meir privatisering, slik at lommeboka styrer tilbodet. Me har private investorar som byggjer luksusbustader med regjeringas velsigning, slik som de tre høgrepartia sin eldreminister vil. For Arbeidarpartiet vil fridom og moglegheiter for alle vera viktigast, ikkje berre valfridom for dei få. Så når det gjeld nettopp den konkrete politikken, hadde eg forventa meir. Plattforma er full av ord som vurdera og utgreia og generelle målformuleringar, mens tiltaka er det færre av. Der ein derimot er konkret, er det veldig tydeleg at det er klassisk høgrepolitikk som gjeld. Ikkje minst gjeld det på arbeidslivsområdet. For eksempel har det dei siste månadene gått ein debatt om fallande organisasjonsgrad. Det er noko som bør bekymra uansett kva for politisk ståstad ein har, for det at me har organiserte arbeidstakarar og arbeidsgjevarar, er noko som er grunnleggjande positivt. Det gjev oss eit seriøst arbeidsliv. Det gjev oss koordinerte lønnsoppgjer. Det gjer det mogleg å kjempa mot arbeidsløyse på ein betre måte. Det gjev oss reduserte forskjellar. Det gjev oss auka verdiskaping. Så eg meiner at regjeringa burde hatt kraftfulle forslag for at fleire organiserer seg, slik som me f.eks. har gjennom forslag som styrkjer arbeidsmiljøloven på område som har betydning for det organiserte arbeidslivets musklar. I staden gjer regjeringa to ting. For det første vil dei ha eit reelt kutt i fagforeiningsfrådraget når dei slår fast at dei skal halda det same nivået som i 2013. Det er eit betydeleg realkutt som vert større kvart einaste år. Eg trur at dette er den einaste staden i plattforma der regjeringa er heilt konkret på noko som skal verta kutta. Det andre dei gjer, er at dei «anerkjenner at mange arbeidstakere velger å være uorganisert.» Det er ei ganske spesiell utsegn, for merk at då regjeringa vart utfordra av Kristeleg Folkeparti på om dei ønskte å anerkjenna vår kristne og humanistiske kulturarv, då syntest regjeringa sin representant at nei, det kunne dei ikkje, for det ville vera «problematisk», ifølgje dei. Med andre ord: Det er problematisk. Men at arbeidstakarar ikkje organiserer seg, det er altså ikkje berre uproblematisk, det er noko som skal verta anerkjent. Så me ser at Venstre i regjering ikkje trekkjer politikken nærmare sentrum, tvert imot går ein nærmare høgre. No er det tre høgreparti i regjering, ikkje berre to. Det skal framleis vera ei generell opning for mellombels tilsette. Det er ei regjeringsplattform som ikkje nemner orda «sosial dumping». Det er ingen konkrete forslag mot den stadig meir omfattande bruken av innleige, som me ser i fleire bransjar. Det er ganske alvorleg, vil eg seia, at regjeringa ikkje ser korleis store delar av arbeidslivet er i ferd med å utvikla seg. I fjor vart det gjennomført ein storaksjon på Vestlandet og i Trøndelag mot arbeidslivskriminalitet på byggjeplassar til privatbustader. Det enda med at berre i Rogaland vart nesten 10 pst. av dei som vart kontrollerte, viste bort frå byggjeplassane. Det var avvik på HMS-kort hos 45 pst. Det vitnar om at det er ein stor jobb å gjera, og det er lite i regjeringsplattforma som tyder på at regjeringa har vilje til å ta denne jobben. Her kjem regjeringa til å møta ein tydeleg opposisjon, som vil kjempa for trygge, faste jobbar, eit godt arbeidsmiljø og eit organisert arbeidsliv. Me har fleire forslag til behandling alt no, og me håper på å få fleirtal for dei.